ڈاکٹر سمّی پروازءِ نبشتہ کاری ــــ ‌
(واحدکمال ــــــــــ شال)
 بانُل دشتاری ءُ گوهر ملکءَ پد کہ بلوچی زابولیں نبشتہ کارانی زَرد ءُ سیائیں ڈُکال ءُ قحط کہ کپیت،گُڈا بلوچی چاگردءِ ڈّن ءُ ڈگاراں همے جار گوں گواتءَ شنگ بیت کہ بلوچیں زالبول کجا ءُ نبشتہ کاری کُجا، چدوپیش همے گشگ بوتگ کہ بلوچی زالبول کُجا ءُ وانگ کُجا، چُّکے بڑّا بکن اَنت ءُ بہ سهڑین اَنت، ڈگارانی سرا وتی لوگ واجہانی ناناں سرا بکن اَنت ءُ بہ رسین اَنت، ترونانی سرا گونی گونی ے آرت تر بکن اَنت ءُ بہ پچ اَنت، وتی لوگ واجہانی چامپیل ءُ شہماتاں بور اَنت، چو میشءِ وڑا سرا جہل بکن اَنت،چو هرئے وڑا کار بکن اَنت، ساڑاهگ ــــــــــ گلاهگ نیست،آرام تاهیر هچ مزان اَنت، زبانءَ چہ گُنگ، چماں چہ کور، چُک آرگءِ مشین بہ بنت، ءُ پدا وتی کمپان ءُ چاردیوالی ءِ توکءَ چو گوانتانا موبے ءِ زندانیانی وڑا زندانءَ بہ بنت، همے کیامت گونگیں چاگردءِ تہا ڈاکٹر سمی پرواز پہ نبشتہ کاری وتی چماں بوجیت، بلئے بنداتءَ آ چہ اُردو زبانءَ کنت، بلئے دیر نہ گوزیت کہ آ وتی ماتی زبانءَ لچہ کاری ءُ آزمانکاری بندات کنت، نبشتہ کاری هیال ءُ مارشتانی درشان کنگءِ نام اِنت، هما زبان کہ پہ نبشتہ کارا ارزان بیت، نبشتہ کار هما زبانءَ وتی هیالءُ مارشتانی گرنچاں بوجیت، چو وا بازیں نبشتہ کارے ءَ دو زبانءَ / سئے زبانءَ / چار زبانءَ نبشتہ کتگ، داں انچو گش اَنت کہ شاه عبدالطیف بهٹائیءَ پنچ زبانءَ نبشتہ کتگ، یکے ءَ چہ گیش زبانءَ نبشتہ کاری نبشتہ کارءِ چالاکی گُشگ بیت، ڈاکٹر سمی پروازءِ گیشتریں لچہ آئیءِ اردو لچہانی دپتر ” عزاب لمحوں کے غمکدے میں ” ءَ چہ چماں کپتگ اَنت ءُ بلوچی لچہ ءُ آزمانک چہ بلوچی ماهتاک ءُ تاکبنداں چہ کہ گیشتر وتی چاگردءِ اڑ ءُ جنجالانی اَکس اَنت، گریوگ اَنت، هیسکار اَنت، ارسانی کارچ اَنت، دردانی شوره اَنت، گمانی رستر اَنت، پیرءُ بزگیں پتانی آه اَنت، پیریں ماتانی دلانی سرئے گرنچ اَنت، بانڈی ایں گهارانی سستگیں واهگ اَنت، بالاچیں براتانی مهکمیں کمرزانی اَنت، چہ چاگردءِ دیمروئیءَ اسیلیں کشک اَنت، مئے چاگردءِ تاب ءُ ریسیں دیمءِ سرءِ کرچک اَنت، کہ ڈاکٹر سمی پروازءَ پہ لچہ ءُ آزمانک آشکار کتگ اَنت،ءُ وانوکانی چمانی دیوالانی سرا ٹَنگ اِتگ اَنت، اسل نبشتہ کار هما اِنت کہ آئی ءِ چم گوش هیال گواتانی پجیگءَ سپر بکن اَنت ءُ پہ وتی کلمءَ توشگءَ ودی بکن اَنت، ڈاکٹر سمی پرواز چہ هما نبشتہ کاراں یکے ، کہ آئیءِ لچہانی دپترءَ چہ زورگ بوتگ” اماں ڈوڈی راکا” ( مات نان بدئے) کہ اوگانستانءِ جنگ زدگیں جاورانی پشتہ نویسگ بوتگ” کہ یک کسانیں چُکے ءِ پریات اِنت، کہ ڈاکٹرءِ هیالانی دورگندی ءُ آئیءِ پگرءِ پکیر گونگی ءُ کودک دوستی ءَ درا کنت، مات نان بدئے ” او ابا… او اماں شما اژ من سِستگ ئے شما اژ من نارضائے زار کتگ ءُ آزات بوتگ ئے مروچی منءَ جاهے نیست نئے دوارے منءَ بلئے اماں ـــــ تہ ایش بگش نان ءِ چُنڑ کجا ایر اِنت مرچی پدا منءَ گُژنءَ گور جتگ، تئی مهرانی تُن پاد اتکگ، ڈاکٹرءِ اے لچہ دی ستا کرزیت، کہ آئیءِ اُردو لچہانی دپترءَ چہ زورگ بوتگ، کپوتءِ سستگیں بانزُل ” (واجہ گلام محمد ـــــ شیرمحمد ـــــ لالا منیرءِ نامءَ ، اماں اے اماں منءَ وتی کُٹ ءَ بزور ماں بانکُراں تنچ بگند تو منی بانزُل تیرانی شورہانی برانزاں چہ پیلشتگ اَنت، ( ایش چدو پیش من ماهتاک سنگتءَ داتگ اَت کہ مارچ 2015ِءِ تاک ءَ چاپ کتگ اَت اِش بلئے گاجیلیں رنگے ءَ کہ منی دلا نہ کپت)